**Cymeriadau’r Testament Newydd [Pennawd fel Rhifyn 1]**

**Gwers 36 – Haelioni Poplius**

**Gweddi**

Nefol Dad, yr hwn wyt yn llond pob lle, yn pontio pobloedd o bob cefndir, cenedl ac iaith, helpa ni i weld angen eraill a chlywed eu cri. Maddau i ni am bob arwydd hunanol a phob amharodrwydd i geisio cefnogi’r anghenus yn lleol ac yn fyd-eang. Amen.

**Darllen**

Actau 28:1–15

**Cyflwyniad**

Bu’r daith i Rufain yn llawn helyntion, ond mae Luc yn defnyddio’r hanes fel modd o ddangos bod llaw Duw ar ysgwydd y teithwyr, a bod rhyfeddodau’n digwydd er mwyn darparu ar gyfer eu hanghenion ar y naill law, ac i ddangos i frodorion Melita (Malta) ryw bethau gwyrthiol ac anesboniadwy.

Ar ôl wynebu storm a llongddrylliad, glaniwyd ar draeth ym Melita, a chafwyd croeso iddynt gan y brodorion. Gwelir Paul fel gŵr ymarferol, a chasglodd goed i gynnau tân; yn sydyn, neidiodd gwiber a glynu wrth ei fraich. Arweiniodd hyn y brodorion i gredu ei fod yn lleidr ac y byddai farw. Pan na ddigwyddodd hynny, aethant i feddwl ei fod yn wrthrych addoliad.

Rhan o’r ymateb hwnnw oedd i Poplius, gŵr cyfoethog oedd yn berchen ar eiddo, letya’r bobl a achubwyd o’r môr am dridiau, nes iddynt drefnu llety annibynnol am dri mis, sef tymor y stormydd hyn. Cyfeiriwyd ato fel arweinydd, ac ystyr ei enw yw ‘yr hyn sy’n berthnasol i’r bobl’. Mae’r gair Saesneg ‘public’ yn rhannu yr un gwreiddyn. Roedd yn cynnig arweiniad ac esiampl i’w bobl, ac ar eu rhan yn gweld croesawu’r anghenus a’r digartref fel gweithred gyfrifol a phwysig. Ymhen y tri mis, aeth y cyd-deithwyr ar eu taith ar long arall a fu’n cysgodi ar Melita er mwyn cyrraedd Rhufain.

**Myfyrdod**

Roedd Melita ynghanol Môr y Canoldir, i’r de o Ynys Sisili. Mae’n siŵr eu bod yn ddigon cyfarwydd yno â chynnig cysgod i longau a deithiai ar draws y môr hwn. Prin fod llongddrylliadau yn ddieithr iddyn nhw – rhai yn gweld colledion ac eraill yn ffodus i gyrraedd glan. Pwyslais Luc wrth adrodd yr hanes oedd nodi croeso a darpariaeth y trigolion i’r trueiniaid hyn.

Arferai’r gair Saesneg ‘inn’, gyfleu man o ymgeledd, lle byddai’r teithwyr yn siŵr o gael lloches a phryd bwyd. O *The Inn of the Sixth Happiness* hyd at y llety ym Methlehem, yr un yw’r gwasanaeth sylfaenol. Dywed un o ganeuon mwyaf poblogaidd ein cyfnod fod yr ‘Harbwr Diogel’ i’w drysori. Yn amlwg, lle daearyddol oedd Ynys Melita, a mangre benodol fydd yr harbwr diogel. Pwysleisia Luc, wrth adrodd yr hanes, fod croeso a haelioni Poplius a’i deulu yn hafan diogel hefyd.

Bydd dioddef casineb a’r ymdeimlad o ddiffyg croeso yn erchyll i bawb, yn arbennig y rhai sy’n ffoaduriaid ar daith bywyd. Erys Poplius yn gynrychiolydd parch a lletygarwch i bawb. Roedd gwasanaeth felly yn greiddiol i neges Iddewiaeth, ac mae Cristnogaeth yn grefydd sydd am weld parch ac urddas yn cael eu cynnig i bawb, beth bynnag eu hamgylchiadau. Wrth i’r rhai sy’n dianc rhag amgylchiadau brawychus yn y Dwyrain Canol geisio harbwr diogel ym Mhrydain ac ar gyfandir Ewrop, ein braint ni fydd agor drws a rhannu ein gofod ag eraill.

**Gweddi**

Diolch am haelioni Poplius, yn darparu ar gyfer y rhai a nofiodd i’r lan. Diolch am bob hanes o haelioni yn ein cymuned a’n byd. Maddau i ni am estyn briwsion ein byrddau heb fedru darparu lle i’r rhai sydd ar eu cythlwng. Cymorth ni i ymarfer caredigrwydd a chymwynasgarwch. Amen.

**Trafod ac Ymateb**

* Mae un weithred garedig yn arwain at un arall wrth i Paul fynd ati i weddïo am iachâd i dad Poplius hefyd (adn. 8), a’r cleifion ar yr ynys i gyd yn cael eu hiacháu (adn. 9). Os cawsoch chi frechlyn yn erbyn effeithiau Covid-19, beth am i ninnau ymateb yn ddiolchgar drwy gyfrannu at y gwaith brechu mewn gwledydd na all fforddio brechu pawb?
* Pa waith sy’n cael ei wneud yn eich ardal chi gyda ffoaduriaid a cheiswyr lloches? Oes yna rywbeth y gallwch chi ei wneud i’w cynorthwyo?
* Mewn cyfnod lle nad oes modd cynnig lletygarwch i bobl yn ein cartrefi, trafodwch ffyrdd eraill o estyn lletygarwch a dangos caredigrwydd fel y gwnaeth Poplius a thrigolion Melita.